Nazi-Tysklands barndom
En frysende, fullgod forklaring på opphavet til Tysklands helt alminnelige nazistiske Hitler-dyrkere. 

HANDLER OM: 
Vi er i landsbyen Eichwald i Tyskland i 1914, rett før utbruddet av første verdenskrig. 

Byen er fullstendig dominert av den lokale baronen, hvis utbytting og hundsing av lokalbefolkningen er total - godt støttet av den reformerte, autoritære og sadistisk disiplinerende pastoren. 

En dag brytes den århundrelange orden: 
En rekke voldelige og tilsynelatende uforklarlige hendelser. 
Hvem står bak? 
Alt blir fortalt gjennom opplevelsene til den tilsynelatende eneste anstendige personen i handlingen, den unge læreren. 
Hans forelskelse i baronens unge barnepleier bringer strimer av håp... 

DOM: 
Jeg har lest mange bøker og sett mange filmer som på ulikt vis har forsøk å beskrive nazistene - og da mener jeg den helt vanlige mellomkrigs-nazisten, den tyske flertallsborgeren, som gjorde Hitler mulig. 

«Det hvite båndet» beskriver rasjonelt og tilforlatelig hans og hennes bakgrunn. 
Selvfølgelig ikke fullgodt og i enhver forstand fornuftig. 
Og generelt gyldig for en samlet befolkning kan det naturligvis aldri bli. 

Likevel trekker filmen opp linjene, historien, tradisjonene, kulturen og en foreldregenerasjon som på grunn av historiens videre gang ikke bare gjorde nazismen mulig, men direkte sannsynlig. 

Michael Hanekes Gullpalme-vinner er et frysende effektivt mesterverk, fortalt i poetisk og vakkert sort/hvitt, med en unik presisjon og en - tross alt - neddempet sans for effektbruk, som man simpelthen bare må gi seg over for. 

Årets beste film! 
